Document ID: /roh_data/filtered/fineweb-2-filterrobots_roh.jsonl.gz/69795

Tiefbauamt
Uffizi da construcziun bassa
Ufficio tecnico
Il project da l'october 2020 per construir rempars en ils flums Bondasca e Maira en la vischnanca da Bregaglia è vegnì approvà cun intginas cundiziuns e permissiuns. Ultra da quai ha la Regenza concedì ina contribuziun chantunala da 7 milliuns francs tenor la Lescha davart la correcziun dals curs d'aua ed ina contribuziun chantunala da circa 6,6 milliuns francs tenor la Lescha davart las vias.
Il curs da la Bondasca vegn schlargià ed a medem temp auzà per circa 2 fin 3 meters cun construir rempars da terra e mirs a las rivas. Curtins sin terrassas e guaudets cunfinads cun mirs duain furmar la zona da transiziun al territori d'abitadi vischin. Er en la Maira èn previsas mesiras da la construcziun idraulica. Per proteger il lieu Spino, la via da Promontogno e la via da Soglio èsi previs d'auzar la riva dretga. Il project general na cumpiglia dentant betg mo rempars en flums en il senn pli stretg. Gist uschè impurtantas èn las adattaziuns necessarias vi dals stabiliments d'infrastructura existents, particularmain vi da las vias chantunalas e vi da las ovras communalas (vias d'avertura, conducts d'ovra, fermada da l'auto da posta). Il project cumpiglia duas novas punts sur la Bondasca ("punt" e "punt da la via da Malögia") ed ina sur la Maira ("Spizarun"). Al punct central da traffic tranter la via da Malögia e la via da Promontogno vegn construida da nov ina rundella.
© ARGE "strata"